
                                  1. ÚVOD
                                  -------

NIPSOFT commander je distribuovaný výlučne firmou mZx SOFTWARE a pracuje pod
operačným systémom CP/M Lamač, ktorý  sa dodáva spolu s programom. Svojvoľné
rozširovanie programového  balíka resp. jeho  jednotlivých častí, ako  aj OS
CP/M Lamač je prísne zakázané a právne postihnuteľné.

Program NIPSOFT commander,  ktorý sa Vám dostal do rúk,  nie je dokonalý. Je
to  len oklieštená  napodobenina známeho  NORTON commandera  pracujúceho pod
DOSom,  ale aj  napriek svojim  obmedzeniam plne  využíva technické možnosti
Vášho  počítača SHARP  MZ-800 tak,  ako je  to len  možné. Program vznikol v
spolupráci niekoľkých  firiem (LUCKY SOFT, MEO'  SOFT, NIPSOFT), pričom jeho
vznik bol výdatne sponzorovaný firmou mZx SOFTWARE, ktorá ho aj distribuuje.

Sme  presvedčení,   že  NIPSOFT  commander  sa   stane  Vaším  neoceniteľným
pomocníkom  pri  kopírovaní,  presúvaní,  prezeraní,  spúšťaní, vymazávaní,
editovaní a poskytuje pritom možnosti, o ktorých sa Vám ani nesnívalo.

                       2. POPIS PROGRAMOVÉHO BALÍKA
                       ----------------------------

Na distribučnej diskete nájdete tieto súbory:

- NC.COM       Vlastný  program,  ktorý  môže  pracovať  aj  samostatne  bez
               ďalších prídavných modulov. Verzia V1.0S je v slovenskom
               jazyku, V1.0C v českom jazyku.

- NC.INI       Súbor,  v   ktorom  sú  uložené   informácie  o  konfigurácii
               commandera. Program  NC.COM po spustení  prečíta konfiguráciu
               z tohto súboru,  ak ho nájde. Do súboru  NC.INI môžete uložiť
               ľubovoľnú  konfiguráciu,  ktorú  si  sami  zvolíte (viď popis
               jednotlivých príkazov NC). Je uložený pod užívateľom 15.

- NC.EXT       Textový súbor (ukážka), ktorý používa NC pri spúšťaní rôznych
               typov súborov. NC môže  totiž spúšťať nielen súbory zakončené
               príponou COM alebo SUB, ale  aj súbory s ľubovoľnou príponou,
               napr. MAC  alebo TXT, a to  tak, že na súbor  typu MAC spustí
               napr.  makroassembler a  na súbor  TXT spustí  FET alebo  iný
               textový  editor,  podľa  informácie  v  súbore  NC.EXT. Súbor
               NC.EXT si  môžete vytvoriť sami  ľubovoľným textovým editorom
               (viď  kapitola "VYTVÁRANIE  SÚBOROV  NC.EXT  a NC.MNU")  a na
               každom  disku môžete  mať iný  NC.EXT podľa  toho, na čo daný
               disk  používate.  Dokonca  na  tom  istom  disku  pod rôznymi
               užívateľmi  môžete   mať  rôzne  NC.EXT.   NIPSOFT  commander
               vyhľadáva  NC.EXT vždy  na tom  disku, ktorý  je na aktuálnom
               paneli. Pokiaľ sa pod aktuálnym užívateľom NC.EXT nenachádza,
               použije sa ten NC.EXT, ktorý sa  nájde prvý v adresári (je to
               dané  vlastnosťou  Lamačovho  CP/M).   Pokiaľ  sa  NC.EXT  na
               aktuálnom disku vôbec nenachádza, nič sa nestane. Štandartné
               uloženie súboru je pod užívateľom 15.

- NC.MNU       Textový súbor (ukážka) užívateľského  MENU, ktoré sa aktivuje
               z NC.COM  pomocou klávesy F2. Tu  môžu byť definované dokonca
               aj  dávky  súborov.  O  vytváraní  súboru  NC.MNU  a  o  jeho
               umiestnení na disku platí to isté, čo bolo napísané o NC.EXT.

- NC.TXT       Tento manuál.

- FET.COM      Na diskete je umiestnený kôli demonštrácii NC.EXT a NC.MNU.

Poznámka:  súbory  NC.INI,  NC.EXT  a  NC.MNU  sú  dobrovoľné  a NC.COM bude
pracovať aj bez nich, samostatne.

                     3. NÁROKY NA HARDWARE A SOFTWARE
                     --------------------------------

K tomu,  aby mohol  NIPSOFT commander  na Vašom  počítači správne  fungovať,
potrebujete:

- počítač SHARP z rady MZ-800
- rozšírená videopamäť na 32 kB
- aspoň jedna FD mechanika 3,5" alebo 5.25" (DD, 2DD alebo QD)
- radič FD kompatibilný s firemným
- kvalitnejší televízor alebo monitor
- operačný systém CP/M, ktorý dostanete spolu s NIPSOFT commanderom

Ak máte k dispozícii iba jednu FD mechaniku a máte správne nastavený OS CP/M
programom MZXUP (počet mechaník=1 a zhodne nastavený počet strán a stôp pre
mechaniku A aj B), operačný systém Vám dovoľuje emulovať disk B na mechanike A.
NIPSOFT commander sa bude v tomto prípade správať tak, ako keby ste mali
mechaniku A aj B, pričom v skutočnosti budete disketu A aj B strkať do jednej
mechaniky. NIPSOFT commander Vám zakaždým oznámi, kedy ktorú disketu máte
zastrčiť.

Ideálne je, ak máte k dispozícii aj ramdisk, pretože NIPSOFT commander pracuje
najefektívnejšie vtedy, ak je umiestnený na ramdisku.

               4. PRVÉ OBOZNÁMENIE SA S NIPSOFT COMMANDEROM
               --------------------------------------------

Štart NIPSOFT commandera môžeme zapísať všeobecne:

[d1:]NC [[d2:]konf]

   d1   - disk, na ktorom sa NC nachádza (systémový disk)
   d2   - disk, na ktorom sa nachádza konfiguračný súbor
   konf - názov konfiguračného súboru (implicitne NC.INI)

Pri prvom štarte Vám odporúčame kôli demonštrácii tento postup:

- Založte distribučnú  disketu do mechaniky  A. Resetujte, prípadne  zapnite
  počítač.
- Po  naskočení systému  CP/M napíšte  na klávesnici  NC a odošlite klávesou
  <CR>.
- Ak chcete  nastaviť čas (beží v  pravom hornom rohu), stlačte GRAPH F4. Do
  dialógového okienka napíšte aktuálny čas, napr. 11:58:07 a odošlite.

NIPSOFT commander máte  nainštalovaný a môžete s ním  pracovať. Na obrazovke
máte tri  okná. V spodnom okne  máte stručný návod s  významami jednotlivých
funkčných kláves  (vo verzii V1.0 ich  máte 20). Zvyšné dve  okná sú panely,
ktoré reprezentujú dva ľubovoľne vybrané disky, v našom prípade je na oboch
stranách disk A. Okrem funkčných kláves fungujú aj ďalšie klávesy:

TAB              - zmena aktuálneho panelu
ŠÍPKY HORE, DOLE - zmena aktuálneho súboru
ŠÍPKA VPRAVO     - ďalšia stránka
ŠÍPKA VĽAVO      - predchádzajúca stránka
SHIFT ŠÍPKA HORE - prvý súbor
SHIFT ŠÍPKA DOLE - posledný súbor
INST             - označenie/zrušenie označenia súboru
DEL              - aktualizácia adresára (napr. po výmene diskety)

Vyskúšajte si ich.

V záhlaví  panelu (hore  v strede)   môžete vidieť  označenie disku  a číslo
užívateľa, ak  je nejaký zvolený. V  strede panelu sú vypísané  informácie o
jednotlivých súboroch a v spodnej časti panelu máte úplné informácie
o aktuálnom súbore. V prípade, že máte označené niektoré súbory (klávesou
INST), v spodnej časti panelu sa Vám objaví informácia o počte a kapacite
označených súborov.

V pravom hornom rohu obrazovky beží reálny čas.

Všimnite si ľavý panel. Súbory sú zoradené v troch stĺpcoch, pretože je na
ňom nastavená "stručná" informácia o súboroch.

Na pravom paneli je nastavená "plná" informácia o súboroch. Jednotlivé stĺpce
majú tento význam:

Názov - názov a prípona súboru.
Už.   - číslo užívateľa, pod ktorým je súbor na disku uložený.
Zázn. - počet záznamov, ktoré súbor zaberá (1 záznam = 128 bajtov).
Pol   - počet položiek, ktoré súbor zaberá v adresári.
kB    - počet kilobajtov, ktoré súbor zaberá na disku.
Prí   - druh prístupu do súboru (R/O = len čítanie, R/W = čítanie aj zápis).
Typ   - typ súboru (DIR = bežný súbor, SYS = systémový súbor).

Neskôr si ukážeme, ako možno panel meniť z "plného" na "stručný" a naopak.

			5. OVLÁDANIE HLAVNÉHO MENU
			--------------------------

Hlavné MENU sa ovláda 20-timi funkčnými klávesami (viď "Návod" v spodnej
časti obrazovky). Popíšeme si ich len stručne, pretože ovládanie je skutočne
veľmi jednoduché. Z ktoréhokoľvek MENU môžeme vyskočiť klávesou ESC, pohybovať
sa môžeme po MENU buď šípkami, alebo stlačením "horúcej klávesy", ktorou je
zvyčajne začiatočné písmeno požadovanej voľby (s výnimkou hlavného MENU, kde
horúcimi klávesami sú funkčné klávesy).

Disk       - voľba disku a užívateľa pre aktuálny panel. "Všeobecný užívateľ"
----         znamená, že na paneli sa budú zobrazovať všetky súbory bez
(F1)         ohľadu na číslo užívateľa. Horúcimi klávesami pre užívateľov
             10 až 15 sú klávesy "A" až "F".

Menu       - táto voľba zobrazí menu, ktoré si Vy sami môžete nadefinovať
----         a ktoré je uložené v súbore NC.MNU, spravidla pod užívateľom 15.
(F2)         Slúži na spúšťanie rôznych externých programov, napr. assembler,
             Turbo Pascal a pod. Bližšie informácie o vytvorení uživateľského
             menu sa dozviete v kapitole "VYTVÁRANIE SÚBOROV NC.EXT A NC.MNU".

Ukáž       - umožňuje prezerať jednotlivé súbory. Z prezerania sa vraciame
----         kláavesou ESC alebo F1, klávesou F2 si volíme hexadecimálny alebo
(F3)         textový mód; klávesou F3 meníme kód medzi KOI-8 CS, 7 bit. ASCII,
             LATIN 2 a Kamenických; a nakoniec klávesy F4 a F5 použijeme, ak
             chceme vyhľadať nejaký reťazec vpred alebo vzad. Šípkami HORE
             a DOLE si pekne rolujeme, CTRL+HORE a DOLE skáčeme po stranách
             a SHIFT+HORE a DOLE ideme domov alebo na koniec.

Edituj     - slúži na jednoduchú editáciu textov do 16 kB. V prípade väčších
------       ukecávačiek sa nás spýta, či mu dovolíme text useknúť (tu si
(F4)         musíme dať pozor, pretože záložná kópia sa nevytvára!). Editor
             sa ovláda funkčnými klávesami podobne ako prezerač, s výnimkou
             klávesy F2, ktorou si priebežne ukladáme text na disk. Okrem
             toho fungujú aj ďalšie klávesy:

             HORE        - hore.
             DOLE        - dole.
             VĽAVO       - vľavo.
             VPRAVO      - vpravo.
             CTRL+HORE   - stránka hore.
             CTRL+DOLE   - stránka dole.
             CTRL+VĽAVO  - začiatok riadku.
             CTRL+VPRAVO - koniec riadku.
             SHIFT+HORE  - začiatok súboru.
             SHIFT+DOLE  - koniec súboru.
             LIBRA       - maže znak pod kurzorom.
             PRÁZDNA     - maže znak pred kurzorom.
             TAB         - vloží tabulátor.
             ALPHA       - prepína malé a veľké písmená.
             GRAPH       - so súčasným stlačením nejakého písmena vydá znak
                           s diakritikou.
             ESC         - ukončenie editácie. Ak sme v texte urobili zmeny,
                           spýta sa nás, či treba súbor uložiť. Ak editáciu
                           ešte nechceme ukončiť, znova stlačíme ESC.

Kopíruj    - skopíruje aktuálny alebo označené súbory na vedľajší panel. Ak
-------      kopírujeme aktuálny neoznačený súbor, naskočí nám dialógový
(F5)         riadok, v ktorom môžeme súboru zmeniť meno. V dialógovom riadku
             sa môžme pohybovať VPRAVO VĽAVO alebo CTRL VPRAVO VĽAVO. Aj
             mazacie klávesy fungujú podobne ako v editore. Klávesa ESC
             taktiež zaberá. Šípkou DOLE môžeme odísť dole. Ak sú nejaké
             problémy napr. s miestom na disku, s R/O súbormi a pod., vždy
             nám dá vedieť. Ak kopírujeme viac súborov, kopírovanie môžeme
             prerušiť klávesou ESC. Súbor, ktorý sa začal kopírovať, sa
             dokopíruje celý, ale ďalšie sa už kopírovať nezačnú.

Panel      - slúži na nastavenie vzhľadu aktuálneho panelu. Informáciu je
-----        možné nastaviť "plnú" alebo "stručnú", zoradenie súborov
(SHIFT+F1)   v aktuálnom paneli môže byť podľa adresára (tak, ako sú uložené
             na disku), alebo podľa mena, prípony či užívateľa.

Atribúty   - pomocou tejto funkcie môžeme nastaviť buď aktuálny alebo viac
--------     označených súborov na R/O, R/W, SYS alebo DIR.
(SHIFT+F2)

Vymaž      - slúži na vymazanie aktuálneho alebo označených súborov. Pri
-----        vymazávaní viacerých súborov je možné už započatý proces zrušiť
(SHIFT+F3)   klávesou ESC. Ak narazí na R/O súbor, spýta sa nás, čo ďalej.
             Ak zvolíme "Všetky", nebude sa nás už ďalej pýtať.

Nový edit  - túto funkciu použijete, ak idete vytvárať nový textový súbor.
---------    Pracuje rovnako ako voľba "Edituj" s tým rozdielom, že na
(SHIFT+F4)   začiatku si v dialógovom riadku vypýta názov súboru.

Presuň     - pracuje podobne ako "Kopíruj" s tým rozdielom, že po presunutí
------       pôvodný súbor zmaže. Ak presúvame súbor na tom istom disku pod
(SHIFT+F5)   tým istým užívateľom, jedná sa vlastne o premenovanie súboru,
             a teda musíme zvoliť pre súbor nové meno, ináč by presúvanie
             nemalo zmysel.

Ulož SETUP - uloží aktuálnu konfiguráciu NIPSOFT commandera do súboru NC.INI
----------   pod užívateľa 15 na disk, kde sa nacháadza NIPSOFT commander.
(CTRL+F1)

Selektuj   - používame, ak chceme označiť viac súborov naraz, pričom musíme
--------     zadať masku, podľa ktorej bude súbory označovať. Otáznik v maske
(CTRL+F2)    nahrádza práve jeden znak, hviezdička nahrádza ľubovoľný počet
             znakov od 0 po 8. Pričom v maske sa môže vyskytnúť aj viac
             hviezdičiek. Napr.:

             *.*        - označí všetky súbory.
             ????????.* - označí všetky súbory.
             *.COM      - označí všetky súbory s príponou COM.
             A*.*       - označí všetky súbory, ktorých názov sa začína na A.
             *SOMAR.FE? - označí všetky súbory, ktorých názov sa končí
                          na SOMAR a zároveň prípona začína na FE.
             B*OP*D.MAC - označí tie súbory, ktoré začínajú na B a zároveň
                          končia na D a zároveň niekde medzi B a D je OP
                          a zároveň ich prípona je MAC, napr. BOPD.MAC,
                          BAOPD.MAC, BOPED.MAC, BAOPRED.MAC a podobne.

Odselektuj - zruší viac súborov naraz. Maska sa vytvára podobne, ako pri
----------   funkcii "Selektuj".
(CTRL+F3)

Utility    - táto funkcia spustí NIPSOFT utility, ktoré si budete môcť
-------      neskôr dokúpiť. NIPSOFT utility sú zatiaľ vo vývoji. Budú
(CTRL+F4)    umožňovať základné systémové operácie ako napríklad
             formátovanie, kopírovanie systému CP/M na inú disketu, SETUP
             systému CP/M, kópiu NIPSOFT commandera aj s podpornými súbormi
             na inú disketu, prácu s magnetofónom a súbormi typu MZF,
             prácu s disketami systému MS DOS a tak ďalej a tak ďalej...

Info       - podá informácie o autorovi, o verzii, o distribútorovi,
----         o voľných či obsadených kilobajtoch, položkách adresáara
(CTRL+F5)    a alokačných blokoch.

Zruš návod - zruší návod v spodnej časti obrazovky, čím získate na obrazovke
----------   viac pracovného priestoru. Po opätovnom stlačení GRAPH+F1 sa
(GRAPH+F1)   návod opäť zobrazí.

Menu edit  - slúži na editáciu užívateľského menu NC.MNU.
---------
(GRAPH+F2)

EXT edit   - slúži na editáciu štartovacieho súboru NC.EXT.
--------
(GRAPH+F3)

Nastav čas - slúži na nastavenie aktuálneho času, pričom hodiny, minúty
----------   a sekundy sa oddeľujú ľubovoľným nečíselným znakom. Ak sa sekundy
(GRAPH+F4)   alebo minúty neuvedú, namiesto nich sa automaticky dosadí nula.

Skonči     - ukončí činnosť NIPSOFT commandera a vráti sa späť do CP/M.
------
(GRAPH+F5)

			6. SPÚŠŤANIE SÚBOROV
			--------------------

NIPSOFT commander umožňuje spúšťať súbory troma spôsobmi:

1. Súbory typu COM alebo SUB môžeme spúšťať priamo tak, že nabehneme kurzorom
   na súbor, ktorý chceme spustiť a stlačíme klávesu CR. V prípade, že spúšťame
   súbor typu COM, naskočí dialógový riadok, v ktorom môžeme príkaz doplniť
   o ďalšie parametre.


2. Súbory, ktoré nie sú typu COM ani SUB môžeme spustiť pomocou "štartovacieho
   súboru" NC.EXT tak, že kurzorom nabehneme na daný súbor a odošleme ho
   klávesou CR. NIPSOFT commander vyhľadá na aktuálnom disku súbor NC.EXT,
   v ňom vyhľadá riadok s príponou spúšťaného súboru a podľa nej spustí
   zvyšok tohto riadku (napr. FET, assembler, WordStar a pod.). Takto je možné
   spúšťať napr. súbory typu MZF.

3. Najčastejšie používané súbory môžeme nadefinovať do užívateľského menu
   v súbore NC.MNU, tie potom spúšťame cez klávesu F2.

Keď spustený súbor regulárne ukončí svoju činnosť, riadenie sa vráti
do NIPSOFT commandera.


		7. VYTVÁRANIE SÚBOROV NC.EXT A NC.MNU
		-------------------------------------


Každý riadok súboru NC.EXT musí mať napríklad nasledujúci formát:
                    ------

TXT:FET !.!

 |   |  | |-------- výkričník namiesto prípony dosadí príponu spúšťaného
 |   |  |           súboru
 |   |  |
 |   |  |---------- výkričník namiesto mena dosadí meno spúšťaného súboru
 |   |
 |   |------------- súbor, ktorý sa v skutočnosti spustí
 |
 |----------------- prípona, na základe ktorej sa vyhľadáva

Ďalšie riadky môžu byť napríklad:

BAK:ERA *.BAK
PAS:TURBO
MAC:M80 =!
MZF:MZX R !.MZF

a tak ďalej.


Jedna položka menu v súbore NC.MNU musí mať formát ako napr.:
                            ------

A: Archivácia         - riadok, ktorý sa v Menu zobrazí
	ARC           - súbor, ktorý sa spustí (musí byť pred ním aspoň
|                       jedna medzera alebo tabulátor)
|
|---------------------- "horúca klávesa"

Ďalšie položky môžu byť napríklad:

E: Externý editor
	FET !.!
P: Preklad (makroassembler + link)
	M80 =!
	L80 !,!/N,/E:START
I: Intercatalog
	MZX R INTERCA

a tak ďalej. Vidíte, že jedna položka menu môže spustiť aj viac súborov
po sebe. O výkričníkoch platí to isté, čo pri súbore NC.EXT.

				8. ZÁVER
				--------

Pri tvorbe programu NIPSOFT commander sme vychádzali so skúseností, ktoré
máme s programom NORTON commander na IBM PC. Boli sme pritom obmedzení
reálnymi technickými možnosťami počítača SHARP MZ-800, takže sme do NIPSOFT
commandera zahrnuli iba najbežnejšie používané funkcie. Operačná pamäť
počítača je pritom využívaná "na doraz". Napriek tomu však veríme, že keď
sa s programom NIPSOFT commander oboznámite, mnohé z ďalších systémových
programov, ktoré ste doteraz používali, sa stanú pre Vás navždy zbytočnými.

Program NIPSOFT commander bol celý vytvorený v assembleri, takže na disku
zaberá len okolo 24 kilobajtov, čo je medzi systémovými programami rekord
vzhľadom na možnosti, ktoré poskytuje.

V súčasnej dobe sa vyvíjajú NIPSOFT utility ako prídavné rozšírenie NIPSOFT
commandera o ďalšie systémové funkcie. O ich vzniku Vás bude firma mZx SOFTWARE
včas informovať vo svojom katalógu.

Takže veľa šťastia s programom NIPSOFT commander Vám prajú firmy mZx SOFTWARE,
LUCKY SOFT, MEO'SOFT a NIPSOFT. Posielame aj pozdrav Petrovi Nortonovi z firmy
PETER NORTON COMPUTING.

Prípadné dotazy a pripomienky môžete zasielať na adresu:

       mZx SOFTWARE
       P.O. Box 83
370 04 České Budějovice

     FIRMA MZX SOFTWARE JE JEDINÝM DISTRIBÚTOROM SYSTÉMU NIPSOFT COMMANDER
     =====================================================================
